༄༅།།དེ་ཡང་དགའ་ལྡན་ཤར་རྩེ་གྲྭ་ཚང་དང་གྲྭ་ཚང་གི་སློབ་གྲྭ་ཐུན་མོང་གིས་གོ་སྒྲིག་ཞུས་ཏེ།ལྷར་བཅས་སྲིད་ཞིའི་གཙུག་རྒྱན།ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག།འཛམ་གླིང་ཞི་བདེའི་དེད་དཔོན་ཆེན་པོ།རང་ཅག་གངས་ཅན་པ་རྣམས་ཀྱི་མེ་ཏོག་གང་ལ་ཕོག་པའི་ལྷ་སྐལ་འཕགས་མཆོག་འཇིག་རྟེན་དབང་ཕྱུག་སྡོམ་བརྩོན་ངུར་སྨྲིག་གར་གྱི་རྣམ་པར་རོལ་པ།༸གོང་ས་ལྷ་མིའི་རྣམ་འདྲེན་༸སྐྱབས་མགོན་༸རྒྱལ་དབང་སྐུ་འཕྲེང་བཅུ་བཞི་པ་ཆེན་པོ་མཆོག་དགུང་གྲངས་བརྒྱད་ཅུ་གྱ་གསུམ་ལ་ཕེབས་པའི་སྐུའི་འཁྲུངས་སྐར་དུས་ཆེན་གྱི་མཛད་སྒོར།དགའ་ལྡན་ཤར་བྱང་གྲྭ་ཚང་གཉིས་ཀྱི་མཁན་རིན་པོ་ཆེ་རྣམ་པ་གཉིས་དང་།མཁན་ཟུར་རྣམ་པ།སྐྱབས་མཆོག་ཟོང་མཆོག་སྤྲུལ་རིན་པོ་ཆེ།དགེ་བསྐོས་དང་དབུ་མཛད་ལགས་ཀྱིས་གཙོས་བླ་སྤྲུལ་དགེ་བཤེས་དགེ་འདུན་འདུས་མང་དང་།མོན་གྷོ་འདོད་རྒུ་གླིང་གི་ས་གནས་གཞིས་འགོ་མཆོག་དང་ས་གནས་གྲོས་ཚོགས་ཀྱི་ཚོགས་གཙོ།རང་བདེན་ཚོགས་ཆུང་གི་ཚོགས་གཙོ།མཉམ་འབྲེལ་ཚོགས་གཙོ་སོགས་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་པ་ཁག་གི་སྐུ་ཚབ་རྣམ་པ།རྒྱ་གར་བའི་སྐུ་མགྲོན་ཁག་ཅིག་དང་།སམ་བྷོ་ཊའི་སློབ་གྲྭའི་སློབ་སྤྱི་དང་དགེ་ཆེ།གཞིས་གྲོང་ཁག་གི་སྤྱི་མི་སོགས་ཕྱི་ནང་གི་སྐུ་མགྲོན་ཁག་དང་།སམ་བྷོ་ཊའི་སློབ་ཕྲུག་བཅས་མི་མང་འདུ་འཛོམས་ཐོག་སྐུ་མགྲོན་རྣམས་ཀྱིས་༸རྒྱལ་བའི་སྐུ་དཔར་མཐོང་གྲོལ་རིན་པོ་ཆེར་མཎྜལ་རྟེན་གསུམ་འདེགས་འབུལ་ཞུས་རྗེས།སྣང་གསལ་མར་མེ་ཞལ་ཕྱེ།སྔོན་འགྲོ་དང་འཛིན་གྲྭ་དང་པོའི་སློབ་ཕྲུག་རྣམས་ཀྱིས་འཁྲུངས་སྐར་ལ་བསྟོད་ཚིག་འབུལ་བ་དང་་སྐུ་མགྲོན་གཙོ་བོ་རྣམས་ཀྱིས་སྤྲི་གོར་གཅོད་བྲེགས་གནང་ཞིང་།གྲྭ་ཚང་གི་སྦྱིན་བདག་ཨ་མ་མེ་ཤཱང་དང་།འགྲོ་ཕན་གླིང་ཆོས་ཚོགས་ཀྱིས་འཁྲུངས་སྐར་གྱི་མཛད་སྒོའི་མཐུན་རྐྱེན་གནང་བར་ཤེས་ཚོགས་དང་སློབ་གྲྭ་ནས་དམིགས་བསལ་ཆེ་བསྟོད་ཞུས།